Konstantinos Mavropanos

**Konstantinos "Dinos" Mavropanos** (1997-yil 11-dekabrda tugʻilgan) — yunon professional futbolchisi.  Premyer-liganing West Ham United klubi va Gretsiya milliy jamoasida himoyachi hisoblanadi. Asosan markaziy himoyachi sifatida oʻynaydi, lekin u oʻng qanot himoyachisi sifatida ham oʻynashi mumkin.

## Klublardagi faoliyati
### PAS Giannina
Afina shahrida tugʻilgan Mavropanos oʻz faoliyatini sakkiz yil davomida Apollon Smyrnis yoshlari safida boshlagan. Apollon safidan ketgach u 2016-yil yanvar oyida Gretsiya superligasining PAS Giannina jamoasiga qoʻshilgan va klub bilan uch yarim yillik shartnoma imzolagan.  Ushbu transfer PASning sobiq egasi Giorgos Christovasilisning harakatlari natijasida amalga oshirilgan. Mavropanos PAS Giannina uchun birinchi rasmiy oʻyinini 2016-yil 29-noyabrda Gretsiya kubogida oʻtkazgan. U oʻyinni asosiy tarkibda boshlagan va 1-0 hisobidagi gʻalabali o'yinda toʻliq ishtirok etgan.

Mavropanos Superliga doirasidagi debyutini 2017-yil 5-aprelda Veriaga qarshi oʻtkazgan. U oʻyinni asosiy tarkibda boshlagan va 57 daqiqa oʻynagan. Ushbu o'yinda PAS Giannina 3-0 hisobida magʻlub boʻlgan. U klub safidagi birinchi golini 2017-yil 19-avgustda Asteras Tripolis jamoasiga qarshi, mavsumning ilk oʻyinida kiritgan. Uning 19-daqiqadagi goli jamoaning 2-1 hisobida gʻalaba qozonishiga sabab boʻlgan. 2017-yil 27-avgustda ΑEK Athensga qarshi durang oʻyinda Mavropanos o‘yinning eng yaxshi futbolchisi deb topilgan.

Mavropanos PAS Giannina safida jami 23 ta o‘yinda maydonga tushgan va uchta gol urgan.

### Arsenal

2018-yil 4-yanvarda Mavropanos Premyer-liganing Arsenal klubiga taxminan 2,1 million yevro evaziga transfer qilingan. 15-yanvar kuni u Arsenalning 23 yoshgacha boʻlgan jamoasi safida Manchester United zaxira jamoasiga qarshi o'yinda gʻalaba qozonishga yordam bergan. 2-fevral kuni u Yevropa Ligasining pley-off bosqichida maydonga tushgan. 29-aprel kuni Mavropanos oʻzining Premyer-ligadagi debyutini Old Trafford stadionida Manchester United jamoasiga qarshi oʻyinda oʻtkazgan, O'sha o'yinda Arsenal 2-1 hisobida magʻlub bo‘lgan. Uning oʻyini muxlislar va futbol mutaxassislari tomonidan maqtovlarga sazovor boʻlgan. Arsenalning keyingi oʻyinida, Burnleyga qarshi o'yinda Emiratesdagi o'z debyutini amalga oshirgan. Oʻsha o'yin Arsène Wenger uchun Arsenal bosh murabbiyi sifatidagi so'nggi o'yini bo'lgan. Jamoa murabbiyni kuzatgan holda 5-0 hisobida g‘alaba qozongan. Mavropanos Leicester Cityga qarshi safarda boʻlgan oʻyinda ham maydonga tushgan, lekin 15 daqiqa oʻtgach maydondan chetlatilgan.

2018-yil oktabr oyining boshida Mavropanos qorin muskullaridan jarohat olgan va dekabrning oʻrtalariga qadar safdan chiqqan. 2019-yil 15-yanvarda u 23 yoshgacha boʻlgan jamoa safida Manchester Cityni 5-1 hisobida magʻlub etgan. O'sha oʻyinda u 70 daqiqa oʻynagan. 3-fevral kuni Mavropanos 2018-2019-yilgi mavsumdagi ilk oʻyinini Manchester City klubiga qarshi o'tkazgan. O'sha o'yinda uning jamoasi 3-1 hisobida mag'lubiyatga uchragan. 12-may kuni mavsumning so‘nggi o‘yinida u markaziy himoyada Shkodran Mustafi bilan birga oʻynagan, lekin 30 daqiqadan soʻng jarohati sabab  Laurent Koscielny bilan almashtirilgan.

### 1. FC Nürnberg (ijara)
2020-yil 13-yanvarda Mavropanos oʻyin amaliyoti yoʻqligi sababli Arsenaldan 2. Bundesliga klubi 1. FC Nürnbergga 2019-2020 mavsumining qolgan qismi uchun ijara asosida borib qo'shilgan. U ketma-ket ikkita oʻyinda jamoaning eng yaxshi oʻyinchisi deb topilgan. 2020-yil 25-fevral kuni u Darmstadt 98 klubiga qarshi oʻyinda jarohat olgan.

### VfB Stuttgart
2020-yil 16-iyulda Mavropanos Arsenal bilan yangi shartnoma imzolagan va 2020-2021-yilgi mavsum uchun VfB Stuttgartga 250 000 yevro evaziga ijaraga oʻtgan. Stuttgartda u avval Arsenalda uni skaut qilib olgan Sven Mislintat bilan qayta birlashgan. 2020-yil 3-oktabr kuni u Bayer Leverkusenga qarshi oʻzining Stuttgart safidagi debyutini oʻtkazgan, oʻyin esa 1-1 hisobida yakunlangan. Mavropanos 15-oktabr kuni SC Freiburg jamoasiga qarshi oʻrtoqlik oʻyinida jarohat olgan. Keyinchalik tizza bo‘g‘imida operatsiya amalga oshirilgan.

2021-yil 24-iyun kuni uning ijara muddati yana bir mavsumga uzaytirilgan va mavsum oxirida 3,5 million yevro evaziga sotib olish imkoniyati bilan shartnoma tuzilgan. 2021-yil 7-avgustda DFB-Pokalning birinchi bosqichida u BFC Dynamoga qarshi oʻyinda burchak zarbasidan gol urgan. 2021-yil 28-avgust kuni SC Freiburgga qarshi uy uchrashuvida Mavropanos Bundesligadagi ilk golini urgan. 2021-yil 2-oktabr kuni u Hoffenheimga qarshi oʻyinda yana gol urgan. 16-oktabr kuni esa 30 metr masofadan gol urgan, jamoasi esa Borussia Mönchengladbach bilan 1-1 hisobidagi durangni qayd etgan. 11-dekabr kuni u safarda VfL Wolfsburgga qarshi oʻyinda mavsumdagi to‘rtinchi golini kiritgan.

2022-yil may oyida Stuttgart Bundesligada qolganidan soʻng, Mavropanos 2025-yilgacha mo'ljallangan shartnoma asosida klubga o‘tishi amalga oshgan.

### West Ham United
2023-yil 22-avgustda Mavropanos West Ham United klubi bilan besh yillik shartnoma imzolagan. Transfer qiymati 25 million yevroni tashkil etgan va Arsenal ham o‘ziga tegishli 10 foiz ulushni olgan. Mavropanos West Ham tarixidagi birinchi yunon futbolchisiga aylangan. 21-sentyabr kuni u UEFA Yevropa Ligasida TSC Bačka Topolajamoasiga qarshi oʻyinda debyut qilgan. Ushbu o'yinda uning jamoasi 3-1 hisobida gʻalaba qozongan. 28-dekabr kuni u sobiq klubi Arsenalga qarshi 2-0 hisobida yakunlangan g‘alabali o'yinda West Ham safidagi birinchi golini urgan.

## Xalqaro faoliyati
2021-yil 24-mart kuni Mavropanos Gretsiya milliy terma jamoasi tarkibiga Jahon Chempionati 2022 saralash oʻyinlarida ishtirok etish uchun chaqirilgan. 2021-yil 28-mart kuni u milliy terma jamoa safida Gondurasga qarshi oʻrtoqlik uchrashuvida debyut qilgan.

2023-yil 10-sentabrda, Gibraltar jamoasiga qarshi kechgan o'yinda Mavropanos terma jamoa safidagi ilk golini urgan.

## Manbalar

## Havolalar

* Profile West Ham United F.C. saytida